Vaalipaikalla
Katso sankka työläisjono
 käytävällä tuolta vuottaa.
 Siin’ on miestä, siinä naista,
 itseensä he vain nyt luottaa.

 Kukin on nyt johtajansa,
 tietää mitä tahtoo, vaatii.
 Tätä tietä kansan tahto
 oikeutta maahan laatii.

 Kavahtakaa kaikki, jotka
 kiusasitte suluillanne,
 tätä kansaa nousemasta.
 – Kukistus on osananne.

 Tietäkää, he voimallansa
 taistelonsa vievät voittoon.
 Näin ne astuu syvät rivit
 sorron yöstä aamun koittoon.

 Käytävillä työläisjono
 kasvaa yhä sankemmaksi.
 Tämä päivä, voiton päivä
 tulee suureks’ ihanaksi.

Hilja Liinamaa.

Lähde: Vapauden veräjällä. 1907. Savon työväen sanomalehti-osuuskunta, Kuopio.

Hilja Pärssinen
Runot
1907
Lähdeluokattomat